**Dr. Sarival Sosič**

**MISLITI RAZLIČNOSTI KIPARSTVA DANES**

Misliti in razumeti predvsem pa čutiti sodobno slovensko kiparstvo je potovanje v materialni, oblikovni in miselno-čutni sistem. Vpeto je v razmerja, ko posebno navežemo na obče ali ko posameznega ustvarjalca in njegovo poetiko vpnemo v celovitost kulturnega delovanja oziroma umetniški zgodovinski trenutek. Tudi danes, tako kot vedno in povsod, se postavljajo različna vprašanja o smotrnosti kiparskega početja, vezana na subjektivne sistematične enotnosti, a tudi raznovrstnosti skulptur, ki vsaj v umetnosti nihajo med stvarnostjo in fikcijo, med biti (zaznavati) in čutiti (predstavljati). Prav takrat nastopi razlikovanje med delujočo kiparsko materijo in reflektirajočo kiparsko strukturo, ki v končnosti postavitve predstavljata določeno lepoto, ujeto v načrtno organizacijo, vezano na spoznavno in receptivno zmožnost, obe pa se povezujta z ugodjem in občasno neugodjem ter skupaj ustvarjata estetsko spoznanje oziroma energijo (sosledne ali raznovrstne) lepote. Umetnost kot ustvarjalni proces je nenehno na preizkušnji in hkrati v središču mnogovrstnosti lepote[[1]](#footnote-1), kar pa se kljub številnim definicijam izmuzljivo izmika, ne samo ko opazujemo skulpture, temveč tudi ko analiziramo njihovo materializiranje. Priznavamo umetnost, verjamemo ji, da nas bogati, zaupamo pogledom nanjo, hočemo, da izpoveduje, dokazuje, opozarja, spreminja, želimo si, da je prijetna ali manj prijetna igra, da je koristna, da sporoča in nam različno dograjuje življenje ter je v biti tudi izrazito intimna izkušnja.

Tudi tokratna kiparska razstava z naslovom *Različnosti* je intimna izkušnja, saj živimo v svetu metafor, pojmov in odnosov, nekaterih izključno občih, a še več subjektivnih. V svetu mnogoterosti individuumov pomenijo skulpture mnoštvo vzorcev, arhetipov, simbolov in idej, ki niso vezani na religiozne, ideološke ali metafizične sisteme, temveč so svobodne materializirane sile, tipi avtorskih spoznanj in čutenj, nekakšna ogledala samih idej.[[2]](#footnote-2) *Različnosti* je torej razstava, ki poudarja pomembnost in predvsem svobodo izbora materiala za uresničitev kiparskih del, hkrati pa je to razstava s poudarki na skulpturah z avtorsko vodenimi sistemi, torej skulpturah, ki uresničujejo in osmišljajo določen problemski sistem in hkrati estetski užitek. Na razstavi *Različnosti* se predstavljajo akademske kiparke Tea Curk Sorta, Tejka Pezdirc, Natalija R. Črnčec, Kristina Rutar in akademski kiparji Marko A. Kovačič, Borut Korošec in Zoran Srdić Janežič ter glasbenik, skladatelj, oblikovalec zvočnih prostorov in zvočnih skulptur Boštjan Perovšek.

Ideja in prezentacija razstave *Različnosti* izhajata iz koncepta o razmerjih med materijo, ki konstituira skulpture v njihovih notranjostih in nato to materijo razširja navzven v prostor, da se v sami postavitvi s prostorsko zgostitvijo artefaktov oblikuje v vizualno dinamično povednost. Prav razstave so tisti trenutki, ko se skulpture prostorsko vizualno udejanjijo, kar dokazujejo predvsem tista kiparska dela, ki so oblikovana in izpeljana z mislijo na določen razstavni prostor in izbrano razstavno tematiko. Z razstavnimi dogodki in avtorskimi postavitvenimi načeli se odpirajo številna strokovna vprašanja, vezana na sodobne kiparske prakse.[[3]](#footnote-3) Izbrani umetniki tako kot razstave dokazujejo, da je kiparsko ustvarjanje pri nas zelo močno, dinamično in ustvarjalno poglobljeno ter operira s prepoznavnim tehnično, materialno ter izraznostno ali vsebinsko motivno preglednim in tudi za gledalce privlačnim, vizualno in pripovedno berljivim likovnim jezikom. Že Erwin Panovsky je poudarjal, da predstavitvena izkušnja umetnine ni odvisna samo od gledalčeve naravne občutljivosti in njegove likovne izobrazbe, marveč tudi od njegove kulturne usposobljenosti. Da bi razstava predstavila čim večjo raznovrstnost, upošteva tri selektivne kriterije. Prvi je materialna različnost, drugi generacijska pestrost in tretji najširše razumevanje kiparstva. Prostor je v Mestni galeriji Ljubljana specifičen, saj je sestavljen iz soban, ki si v obeh nadstropjih sledijo v vzdolžni liniji, zato je gledalec primoran hoditi skozi vsak prostor dvakrat, torej v eno smer do konca in nato nazaj. Pri tem vizualnem potovanju (zgoščevanju pogleda) pa si posamezno delo ali vsa dela avtorjev hote ali nehote ogleda z različnih gledišč. Prav ta dinamika gibanja in postavitve razstave (običajno avtorji to specifiko galerije upoštevajo) omogočata vabljivejši in predvsem bolj poglobljen uvid v sodobno kiparsko delo, saj se mu gledalec lahko povsem približa in se ga ponekod celo dotika. Podobne vizualno estetske in materialno raznovrstne kiparske stvaritve smo lahko v Mestni galeriji Ljubljana opazovali že na štirih prejšnjih kiparskih razstavah (*Pot skozi skulpturo*, 2012, *Raztezanje kiparskih struktur*, 2014–2015, *Valovanje v skulpturi*, 2016) in (*Zgoščevanje* (2018), na katerih je bilo skupaj s tokratno razstavo predstavljenih triinštirideset slovenskih akademskih kipark in kiparjev.

Kiparska reprezentacija deluje na površini opazovanja intencionalno (naravnano na predmet prikazovanja), je torej motrenje s čistim pogledom na strukture, medtem ko se v globini prepletajo in zgoščujejo avtorske energije, njihove volje, ujete v idejah kot močnih elementih vednosti, prikazanih na tej razstavi.[[4]](#footnote-4) Tako razumljene skulpture gradijo svojo izraznost in pomen s strukturalnostjo, torej z razporejanjem čistih oblik in površin tako na ali v sami skulpturi kot znotraj prostorske postavitve, ter z iskanjem in razvijanjem manj vidnih in bolj slutenih notranjih elementov, kar se odraža v položaju kipov, razporeditvi površin in vertikalnih in horizontalnih sistemov oziroma volumnih elementov, ki tvorijo celovitost posameznih del in na koncu celotno postavitev. Bistvo tokratnih skulptur je urejena večplastna konstruktivna shema, ki z amorfnimi ali antropomorfnimi posebnostmi ustvarja različna razmerja med celovitostjo površin in struktur ter detajli, razporejenimi znotraj ali zunaj teh oblik. S spojem več oblik, več motivov v približani distanci, ki jo doživljajo posamezni gledalci, nastaja igra percepcije. Tako organizacija skulptur po frontalni ali direktni shemi ter po globinski ali idejni shemi ostaja bodisi simetrična ali asimetrična, bodisi prepoznavna ali enigmatična. V posamezni postavitvi[[5]](#footnote-5) vsakega umetnika pa se izpostavlja še dominanti objektno-motivni element, ki v jukstapoziciji oblikovno in izraznostno utrjuje tako posamezno delo kot celovitost postavitve.

1. V središču mnogoterosti lepote se po I. Kantu tvori okus, ki ga opredeli kot »zmožnost ocenjevanja lepega«. Kant je sledil seznamu sodb, ki jih je zasnoval na transcendentalni analitiki pojmov v *Kritiki čistega uma*, pri čemer je menil, da ravno estetskih sodb ni mogoče zvesti na logične sodbe. Tako razvije štiri vidike sodbe, ki jih povzemajo kvaliteta, kvantiteta, relacija, modaliteta, kar vpelje v štiri definicije lepega. (Jean Lacoste: Filozofija umetnosti. Ljubljana: Krtina, 2012, 30.) [↑](#footnote-ref-1)
2. A. Schopenhauer umetnost definira z izkustvom narave, ki je ontološke vrste. Ker je umetnost posnemanje narave, gre onstran estetike. Tako meni, da lepota narave razkriva željo, da bi lahko iz sveta slepega hotenja vstopila v svet predstave. (Jean Lacoste: Filozofija umetnosti. Ljubljana: Krtina, 2012, 43.) [↑](#footnote-ref-2)
3. Likovna prezentacija je oblika komunikacije, pri kateri se lahko ločuje nekaj prvin, ki to komunikacijo zaznamujejo in oblikujejo. Gledalci se najprej spoznajo z razstavljenimi umetninami in ustvarijo pozitivno mnenje ali določen odmik od nje. Gledalci sporočila umetnin lahko tudi glede na svoja predznanja ponotranjijo in dodajo osebne interpretativne poglede. Takšen komunikativni proces se dogaja le, če so umetnine, v našem primeru skulpture, postavljene na ogled in ponujajo nekaj več kot le opazovanje. [↑](#footnote-ref-3)
4. Za T. Adorna je umetnost še vedno spoznanje. Tako poudari: »Vsi estetski problemi se na koncu izkažejo za vprašanja, ki se ukvarjajo z vsebnostjo resnice v umetniških tvorbah … Ena največjih protislovij umetniške lepote izvira iz notranjega nasprotja v njeni naravi, ki je hkrati 'fetiš' in 'preblisk'. Če namreč umetnina po eni strani nastopa kot stvar med stvarmi, se po drugi pojavlja hitro in nematerialno kakor blisk. Zato se včasih kaže kot nekaj neogibnega, drugič kot nekaj dinamičnega; natančneje povedano, prav napetost med 'res' in 'apparition' omogoča resnici umetnine, da spregovori.« (Mario Perniola: *Estetika 20. stoletja*. Ljubljana: Znanstveno in publicistično središče, 2000, 86.) [↑](#footnote-ref-4)
5. Prav razstave so tisti nenehni element, ki omogoča, da se kiparstvo ali bolje umetnost v celoti sploh lahko udejanji in vpliva na posameznika oziroma kulturo. [↑](#footnote-ref-5)